12วันกองทุนกำไรITD285ล้าน
บลจ.ยูโอบี-กรุงไทย-เอ็มเอฟซี เฮ! ซื้อหุ้นเพิ่มทุน ITD แค่ 21 วัน ฟันกำไร 285 ล้านบาท มองธุรกิจดี
1 ธ.ค. 2557

บลจ.ยูโอบี-กรุงไทย-เอ็มเอฟซี เฮ! ซื้อหุ้นเพิ่มทุน ITD แค่ 21 วัน ฟันกำไร 285 ล้านบาท มองธุรกิจดี
จากการสำรวจกองทุนรวมที่จองซื้อหุ้นเพิ่มทุนที่เสนอขายในวงจำกัด (พีพี) ของบริษัท อิตาเลียนไทย ดีเวล๊อปเมนต์ (ITD) เมื่อวันที่ 7-12 พ.ย.ที่ผ่านมา ในราคาหุ้นละ 5.05 บาท ของบริษัทหลักทรัพย์จัดการกองทุน (บลจ.) 3 แห่งที่ได้รับการจัดสรรหุ้นสูงสุด 3 อันดับแรก กำไรจากการลงทุนแล้ว 285 ล้านบาท ในระยะเวลาเพียง 12 วันที่จองซื้อหุ้น ซึ่ง ณ วันที่ 28 พ.ย. ราคาหุ้น ITD ปิดที่ 7.60 บาท กำไร 2.55 บาท/หุ้น หรือประมาณ 50%
ทั้งนี้ บลจ.ยูโอบี (ประเทศไทย) ได้รับการจัดสรรหุ้นเพิ่มทุนสูงสุดจำนวน 67 ล้านหุ้น กำไรแล้ว 170.85 ล้านบาท อันดับสอง บลจ.กรุงไทย จองซื้อ 31 ล้านหุ้น มีกำไร 79.05 ล้านบาท และอันดับสาม บลจ.เอ็มเอฟซี จำนวน 15 ล้านหุ้น กำไร 38.25 ล้านบาท
นายวีระ วุฒิคงศิริกูล รองกรรมการผู้จัดการ ผู้บริหารสายงานจัดการลงทุน บลจ.กรุงไทย เปิดเผยว่า สาเหตุที่บริษัทเข้าซื้อหุ้นเพิ่มทุนใน ITD เนื่องจากมองว่าหุ้นรับเหมาก่อสร้างมีแนวโน้มการเติบโตที่ดีจากนโยบายโครงการลงทุนขนาดใหญ่ของภาครัฐ ซึ่งบริษัท อิตาเลียนไทยฯ ก็น่าจะมีโอกาสในการได้งานสูง
สำหรับกลุ่มอุตสาหกรรมที่ บลจ.กรุงไทย มองว่าจะดีในปีหน้า ได้แก่ รับเหมาก่อสร้าง ธนาคารพาณิชย์ ส่วนกลุ่มพัฒนาอสังหาริมทรัพย์ต้องดูว่าหุ้นนั้นๆ มีความได้เปรียบหรือไม่ ซึ่งอาจไม่จำเป็นต้องเป็นเบอร์หนึ่ง แต่ดูว่ามีโอกาสเติบโตได้มากน้อยแค่ไหน สำหรับหุ้นกลุ่มสื่อสารเน้นลงทุนหุ้นปันผล เป็นต้น
อย่างไรก็ตาม เมื่อได้รับการจัดสรรหุ้นเพิ่มทุน ITD แล้ว ขึ้นอยู่กับนโยบายของแต่ละกองทุนว่าเน้นลงทุนในหุ้นกลุ่มใด หากลงทุนได้ก็จะได้รับการจัดสรรหุ้นเข้าพอร์ต และนโยบายจะลงทุนระยะยาว เพราะมองแนวโน้มการเติบโตยังดี ยกเว้นว่าราคาหุ้นปรับตัวขึ้นแรงจนเต็มมูลค่า ตามหลักการบริหารทั่วไปกองทุนก็อาจพิจารณาขายทำกำไรออกก็ได้
นายชาคริต พืชพันธ์ ผู้ช่วยกรรมการผู้จัดการ สายบริหารกองทุนฝ่ายตราสารทุน บลจ.เอ็มเอฟซี กล่าวว่า บลจ.เอ็มเอฟซี มองหุ้นกลุ่มรับเหมาก่อสร้างมีแนวโน้มการเติบโตที่ดี ขณะที่หุ้น ITD มีปัจจัยพื้นฐานดีจึงเข้าซื้อหุ้นเพิ่มทุน นอกจากนี้การซื้อหุ้นแบบเฉพาะเจาะจงจะได้ส่วนลดมากกว่าการซื้อหุ้นแบบบิ๊กล็อต (รายใหญ่) ที่ส่วนใหญ่จะให้ประมาณ 5% จากราคาตลาด 
“เวลาเราซื้อหุ้นมีเป้าหมายราคาใน 1 ปีข้างหน้าว่าจะอยู่ระดับใด แต่หากลงทุน 3 เดือนแล้วราคาหุ้นถึงเป้าหมายก็ต้องทำกำไร ยกเว้นว่าบริษัทจะมีโครงการหรือปัจจัยบวกสนับสนุนให้ราคาหุ้นมีแนวโน้มเพิ่มขึ้นได้อีก เป็นหลักการบริหารกองทุนทั่วไป” นายชาคริต กล่าว
นายวนา พูลผล ประธานเจ้าหน้าที่บริหาร บลจ.ยูโอบี (ประเทศไทย) กล่าวว่า บลจ.ยูโอบี มีทีมผู้จัดการกองทุนในการคัดเลือกหุ้นเข้าลงทุนตามกรอบนโยบายที่กำหนด หากเห็นว่าหุ้นนั้นมีแนวโน้มกำไรที่ดี ธุรกิจมีแนวโน้มการเติบโต
“ปกติแล้วการลงทุนของกองทุนจะถือระยะยาว จะขายหุ้นเมื่อมีเหตุทำให้หุ้นเปลี่ยนแปลงจากที่คาดหวังไว้หรือไม่ได้ตามเป้าหมายก็จะขายหุ้นออก หรือหากราคาหุ้นปรับตัวขึ้นไปถึงระดับเป้าหมายจนทำให้การถือครองหุ้นต่อไปแทบจะไม่มีอัพไซด์แล้วก็อาจขายหุ้นออกและหาหุ้นตัวใหม่ลงทุน”นายวนา กล่าว